Nafarroako Parlamentuko Mahaiak, 2022ko apirilaren 25ean egindako bilkuran, erabaki hau hartu zuen, besteak beste:

Zenbait fundazioren zuzendaritza organoak arautzen dituen otsailaren 17ko 2/2014 Foru Legearen 3. artikuluaren eta Nafarroako Kutxa Fundazioaren Estatutuen 11. artikuluaren arabera, Patronatuak bederatzi kide ditu, horietako bost Nafarroako Parlamentuak hautatu beharrekoak.

Legebiltzarreko Erregelamenduan ez da horri buruzko prozedurarik aurreikusten; beraz, Erregelamendu horren 37.1.9 artikuluan ezarritakoaren babesean, bidezkoa da Mahaiak, Eledunen Batzarrarekin bat, arauak onets ditzan Nafarroako Kutxa Fundazioaren Patronatuan Nafarroako Parlamentuak izendatzekoak diren bost kideen hautespenari buruzkoak.

Horretarako, Legebiltzarreko legelari nagusiak arau-proposamen bat prestatu du, Estatutuetan jasotzen diren xedapenekin bat.

Hori horrela, Nafarroako Parlamentuko Erregelamenduaren 37.1.9 artikuluan ezarritakoarekin bat, Eledunen Batzarrarekin adostu ondoren, hona ERABAKIA:

Lehena.- Nafarroako Parlamentuak izendatzekoak diren Nafarroako Kutxa Fundazioaren Patronatuko bost kideak hautatzeko prozesua hastea. (10-22/ELC-00004).

Bigarrena.- Honako arau hauek onestea:

“1. Nafarroako Parlamentuak Nafarroako Kutxa Fundazioaren Patronatuko bost kide hautatuko ditu.

2. Hautagaiek honako baldintza hauek guztiak beteko dituzte:

a) Adinez nagusia izan eta ezgaitasun judizialik ez izatea.

b) Desgaitua ez egotea kargu edo eginkizun publikoak betetzeko edo ondasunak administratzeko.

c) Ospe profesional egiaztatua, jakintza eta esperientzia izatea fundazioaren xedeekin zerikusia duten arloetakoren batean: soziala, kulturala, eta ekonomiko-finantzarioa.

Ulertuko da hautagaiek beharreko ospe profesionala, jakintza eta esperientzia dutela baldin eta haien jokabide pertsonalak zein profesionalak zalantzarik gabe erakusten badu entitatea arduraz eta zuhurtziaz kudeatzeko gauza direla.

d) Hurrengo arauan jasotzen den debeku edo bateraezintasunetakoren baten aplikaziopean sarturik ez egotea.

3. Ezin izanen dira patronatuko kide hautatu edo izendatu egoera hauetan dauden pertsonak:

a) Desgaituak izan diren konkurtsopekoak, desgaitasun-aldia amaitu ez den bitartean.

b) Kargu publikoetan aritzeko desgaikuntza orokorra edo berezia dakarren zigorrera kondenatuak.

c) Administrazio publikoen zerbitzuko langileak, fundazioei dagozkien jarduerekin zuzeneko zerikusia duten eginkizunak baldin badituzte.

d) Karguetarako hautatzen dituzten unean edo karguetan aritu bitartean fundazioarekin zorrak dituztenak, mugaeguneratuak eta galdagarriak, edozein motatakoak.

e) Fundazioaren aurka auzitegietan edozein erreklamazio dutenak, salbu eta lan-arloko erreklamazioak edo patronatuko kideek beren karguak egikaritzeari buruz aurkezten dituztenak.

f) Lau merkataritza-sozietate edo entitate korporatibotan baino gehiagotan administrazio kontseiluko edo pareko organoko kide direnak. Salbuesten dira Fundazioaren ordezkari bezala edo hark hautaturik betetzen diren karguak.

g) Lotura dutenak fundazioarekin edo sozietateekin, baldin eta sozietate horietan fundazioak kapitalaren ehuneko hogeitik gorako partaidetza badu obra-, zerbitzu- nahiz hornidura-kontratuaren bidez edo ordaindutako lanaren bidez. Bateraezintasun hori halaber helduko da ezkontide eta horien parekoengana, eta halako sozietateetara non patronatu-kideak, zuzenean edo zeharka, ehuneko hogei baino gehiagoko partaidetza duen, berak bakarrik edo bere ezkontidearekin, aurreko nahiz ondoko ahaideekin batera, edo lehendakari, kontseilari delegatu edo horien pareko karguak betetzen dituzten.

h) Patronatukide, lehendakari, kontseilari, administratzaile, zuzendari, kudeatzaile, aholkulari edo antzeko kargu edo lanpostua dutenak banku entitateetan edo banku entitateen fundazio edo erakundeetan.

i) Hautespen bidezko edozein kargu politiko dutenak Europar Batasuneko, Estatuko, autonomia erkidegoetako edo Nafarroako Foru Komunitateko edo tokiko erakundeetan.

j) Goi kargua dutenak Nafarroako Foru Komunitateko Administrazioan, Estatuko Administrazio Orokorrean, Toki Administrazioan edo horiekiko lotura edo menpekotasuna duten sektore publikoko entitateetan, zuzenbide publikokoak nahiz pribatukoak izan.

k) Betearazpen edo zuzendaritza kargua dutenak alderdi politiko, enpresa elkarte edo sindikatu batean.

Arau honetako g), i), j) eta k) letretan adierazitako bateraezintasunak mantendu eginen dira kasuko lotura edo zerrendaturiko karguetako edozeinetako kargudun-izaera bertan behera gelditzen den egunaren ondoko bi urteetan.

4. Talde parlamentarioek eta foru parlamentarien elkarteak gehienez bost hautagai aurkeztu ahalko dituzte; horietatik hiru sexu batekoak izanen dira, eta bi beste sexukoa.

Hautagaitzak aurkezteko, talde parlamentarioek eta foru parlamentarien elkarteak idazki bat helaraziko diote Legebiltzarreko Mahaiari, non jasota ageriko baita hautagaien onarpena, Zenbait fundazioren zuzendaritza organoak arautzen dituen otsailaren 17ko 2/2014 Foru Legean eta Fundazioren estatutuetan ezarritako baldintzen betetzeari buruzko haien adierazpena, arestian aipaturiko inongo bateraezintasunik edo debekurik ez izatea, eta hautagaiaren profil-txosten bat bere ospe profesionala, jakintza eta esperientzia egiaztatuko duena.

Talde parlamentarioek eta foru parlamentarien elkarteak Patronatuko kide izateko hautagaiak aurkezteko epea 2022ko maiatzaren 5eko 17:30ean bukatuko da.

Hautagaitzak aurkezteko epea bukatuta, Mahaiak haiek kalifikatu eta aldarrikatuko ditu.

5. Patronatuko bost kideen hautaketa Legebiltzarreko Osoko Bilkuran eginen da, bozketa isilpekoaren bidez.

Bozketa txartelen bidez eginen da, eta foru parlamentari bakoitzak gehienez hiru izen jartzen ahalko du txartelean, horietatik bi sexu batekoak izanen dira, eta bat beste sexukoa.

Mahaiak boto-kontaketa eginen du, eta boto gehien eskuratu dituzten bost hautagaiak hautatu direla aldarrikatuko du.

6. Hautaketan eragina izan dezaketen balizko berdinketak ebatziko dira boto kopuru bera lortu duten hautagaien arteko bigarren bozketa baten bidez. Berdinketak bere horretan badirau, boto-kopuru bera duten hautagaien arteko hirugarren bozketa bat eginen da; eta berriro ere berdinketa gertatuz gero, hautaketa-prozedura amaitu dela deklaratuko da eta prozedura berri bati ekinen zaio, hautatzeke gelditu diren postu hutsetarako”.

Hirugarrena.- Nafarroako Parlamentuko Aldizkari Ofizialean argitara daitezen agintzea.

Iruñean, 2022ko apirilaren 25ean

Lehendakaria: Unai Hualde Iglesias